SLUŽBA – VLASTITI POGON ZA OBAVLJANJE

KOMUNALNE DJELATNOSTI

Povjerenstvo za provedbu natječaja

KLASA: 112-01/24-02/61

URBROJ: 2133-1-03-01/05-24-4

Karlovac, 10. lipnja 2024. godine

**UPUTE I OBAVIJESTI KANDIDATIMA**

**I. OBJAVA NATJEČAJA**

Upravitelj Službe – Vlastitog pogona za obavljanje komunalne djelatnosti raspisao je javni natječaj za prijam u službu namještenika u Grad Karlovac, Službu – Vlastiti pogon za obavljanje komunalne djelatnosti, na radno mjesto: **pomoćni vozač pauka** (1 izvršitelj – m/ž), na neodređeno vrijeme, uz obvezni probni rad od tri mjeseca.

Natječaj je objavljen u Narodnim novinama od 12. lipnja 2024.godine, kod Hrvatskog zavoda za zapošljavanje Područnog ureda Karlovac i na službenoj web-stranici Grada Karlovca [www.karlovac.hr](http://www.karlovac.hr) istog dana.

**II. OPIS POSLOVA RADNOG MJESTA**

-fotografira nepropisno parkirana vozila i putem e-pošte upućuje ih nadležnom tijelu

-fotografira oštećenja na vozilu, izrađuje video zapis oštećenja i snimiti svaki razgovor sa strankom ili osobama na terenu koje ometaju sam radni proces premještanja

-obavezno pomaže vozaču pri poslovima pranja čišćenja i održavanja (podmazivanja) pauk vozila

-ispomoć prilikom podizanja i spuštanja vozila

-kontrola sigurnosti vozila (vizualno pregledavanje lisica i vozila) prije i prilikom premještanja

-priprema opremu za rad na terenu (unosi u kamion mobilni android uređaj i printer)

-postavljanje lisica vozilima u prekršaju parkiranja

-obavljanje poslova sukladno uputama vozača pauk-vozila

-obavlja i druge poslove po nalogu voditelja odjela parkirališta

**III. PODACI O PLAĆI**

Osnovna bruto plaća je umnožak koeficijenta složenosti poslova navedenog radnog mjesta 2,00 i osnovice za izračun plaće u iznosu od 496,00 EUR uvećan za 0,5% za svaku navršenu godinu radnog staža.

**IV. PROVJERA ZNANJA I SPOSOBNOSTI**

Provjera znanja vršit će se iz slijedećih izvora (pismeno testiranje):

* Pravilnik o uvjetima i načinu obavljanja poslova nadzora nepropisno zaustavljenih ili parkiranih vozila te uvjetima za obavljanje poslova premještanja nepropisno zaustavljenih ili parkiranih vozila („Narodne novine“ 134/08)
* Opći uvjeti isporuke komunalne usluge premještanja, blokiranja, uklanjanja i nadzora nepropisno zaustavljenih ili parkiranih vozila s javnih površina i površina javne namjene na području Grada Karlovca objavljeni su u „Glasniku“ Grada Karlovca br. 1/2021; na linku: <https://www.karlovac.hr/wp-content/uploads/2024/03/GGK1-2021.pdf> .

**V. PRAVILA I POSTUPAK TESTIRANJA**:

* **Natječajni postupak provodi Povjerenstvo za provedbu natječaja, koje obavlja sljedeće poslove:**
* utvrđuje koje su prijave na natječaj pravodobne i potpune,
* utvrđuje listu kandidata prijavljenih na natječaj koji ispunjavaju formalne uvjete propisane natječajem,
* kandidate s liste poziva na prethodnu provjeru znanja i sposobnosti,
* provodi postupak provjere znanja i sposobnosti,
* podnosi izvješće o provedenom postupku, uz koje prilaže rang listu kandidata, s obzirom na rezultate provedene provjere znanja i sposobnosti.
* **Nepravodobne ili nepotpune prijave**: Ukoliko je prijava na natječaj **nepravodobna** **i/ili nepotpuna** (ne sadrži svu potrebnu dokumentaciju), ista se neće razmatrati, a osoba koja je podnijela nepotpunu i/ili nepravodobnu prijavu ili osoba koja ne ispunjava formalne uvjete iz natječaja ne smatra se kandidatom prijavljenim na natječaj. Osobi koja nije podnijela pravodobnu i urednu prijavu ili ne ispunjava formalne uvjete iz natječaja dostavit će se pisana obavijest u kojoj će se navesti razlozi zbog kojih se ne smatra kandidatom prijavljenim na oglas. Protiv obavijesti osoba nema pravo podnošenja pravnog lijeka.
* **Provjera znanja i sposobnosti kandidata**

Prethodnoj provjeri znanja i sposobnosti kandidata mogu **pristupiti samo kandidati koji ispunjavaju formalne uvjete iz natječaja.** Prethodna provjera znanja i sposobnosti kandidata obavlja se putem pisanog testiranja i intervjua.

Ako kandidat ne pristupi testiranju, odnosno odustane od testiranja smatra se da je povukao prijavu na oglas i ne smatra se kandidatom u postupku.

Vrijeme održavanja prethodne provjere znanja i sposobnosti kandidata bit će objavljeno na web-stranici Grada Karlovca [www.karlovac.hr](http://www.karlovac.hr) i na oglasnoj ploči u prizemlju zgrade Grada Karlovca, Banjavčićeva 9, najmanje 5 (pet) dana prije održavanja provjere.

* Po dolasku na provjeru znanja, od kandidata će biti zatraženo predočenje odgovarajuće identifikacijske isprave radi utvrđivanja identiteta.

Po utvrđivanju identiteta, kandidatima će biti podijeljeni testovi.

Za vrijeme provjere znanja i sposobnosti nije dopušteno:

- koristiti se bilo kakvom literaturom odnosno bilješkama

- koristiti mobitel ili druga komunikacijska sredstva

- napuštati prostoriju u kojoj se provjera odvija

- razgovarati s ostalim kandidatima niti na bilo koji drugi način remetiti koncentraciju

kandidata.

Ukoliko pojedini kandidat prekrši naprijed navedena pravila bit će udaljen s provjere znanja, a njegov/njezin rezultat Povjerenstvo neće priznati niti ocjenjivati.

* Za pismeni dio provjere znanja kandidatima se dodjeljuje od 1 do 10 bodova. Smatra se da su kandidati uspješno položili test ako su ostvarili najmanje 50% (5 bodova) na testiranju. S kandidatima koji uspješno polože test provest će se intervjui (razgovori). Rezultati intervjua boduju se na isti način kao i testiranje. U razgovoru s kandidatima utvrđuju se njihovi interesi, profesionalni ciljevi i motivacija za rad u upravnim tijelima Grada Karlovca. Nakon provedenog testiranja i intervjua Povjerenstvo utvrđuje rang listu kandidata prema ukupnom broju bodova ostvarenih na testiranju i intervjuu.

Riječi i pojmovi korišteni u ovom tekstu koji imaju rodno značenje odnose se jednako na muški i ženski rod, bez obzira jesu li korišteni u muškom ili ženskom rodu.

ZA POVJERENSTVO

Upravitelj

Ivan Uđbinac, mag. oec.

